നാട്ടുകാരെ വിറപ്പിച്ച് തെരുവ് നായകള് വിലസുന്നു നടപടിയെടുക്കാതെ അധികൃതരും കല്പ്പറ്റ: കല്പ്പറ്റ ടൗണിലും പരിസര പ്രദേശങ്ങളിലും തെരുവ് നായശല്ല്യം രൂക്ഷമാകുന്നു. നേരമിരുളുന്നതോടെ ടൗണിന്റെ പല ഭാഗങ്ങളും തെരുവ് നായ്ക്കള് കീഴടക്കുന്നത് ടൗണിലെത്തുന്നവര്ക്ക് വലിയ ബുദ്ധിമുട്ടാണ് സൃഷ്ടിക്കുന്നത്.കല്പ്പറ്റ ടൗണിലും പരിസരപ്രദേശങ്ങളിലും തെരുവ് നായ്ക്കളുടെ എണ്ണം ക്രമാതീതമായി വര്ധിക്കുന്നത് പ്രദേശവാസികളില് ആശങ്കയുയര്ത്തിയിട്ടുണ്ട്. കല്പ്പറ്റ വെയര്ഹൗസ് പരിസരം, മുണ്ടേരി, മണിയങ്കോട്, കോക്കുഴി, അമ്ബിലേരി, എമിലി, ചുഴലി എന്നീ പ്രദേശങ്ങളിലെല്ലാം കൂട്ടമായെത്തുന്ന തെരുവ് നായ്ക്കള് ഭീകരാന്തരീക്ഷം സൃഷ്ടിക്കുകയാണ്. തെരുവ് നായ്ക്കളുടെ എണ്ണം കുറക്കുവാന് പദ്ധതി ഉണ്ടായിട്ടും അവ കൃത്യമായി നടപ്പിലാക്കാത്തതും ഫലപ്രദമാക്കാത്തതും നായ്ക്കളുടെ എണ്ണം വര്ധിക്കാന് ഇടയാക്കുന്നുവെന്ന പരാതിയും പ്രദേശവാസികള്ക്കുണ്ട്. ഒരിടവേളയ്ക്ക് ശേഷം തെരുവുനായ ശല്ല്യം വര്ധിച്ചതോടെ രാത്രികാലയാത്ര സുരക്ഷിതമല്ലാത്ത സ്ഥിതിയാണുള്ളത്. പകല് സമയങ്ങളിലും അലഞ്ഞു തിരിഞ്ഞു നടക്കുന്ന നായ്ക്കള് ആക്രമിക്കുമോയെന്ന ആശങ്കയും ജനങ്ങള്ക്കുണ്ട്. പകലും രാത്രിയും പ്രദേശത്ത് അലഞ്ഞ് തിരിഞ്ഞ് നടക്കുന്ന തെരുവ് നായകള് കാല്നടയാത്രക്കാരെയും കുട്ടികളെയും ആക്രമിക്കുന്ന സംഭവങ്ങളും ഈ പ്രദേശങ്ങളിലുണ്ട്. കൂട്ടമായെത്തുന്ന തെരുവ് നായ്ക്കള് ഇരുചക്ര വാഹനങ്ങള്ക്ക് കുറുകെ ചാടുകയും ഇരുചക്ര വാഹനങ്ങള് നിയന്ത്രണം വിട്ട് മറിഞ്ഞു വീഴുന്നതും യാത്രകാര്ക്ക് പരിക്കേല്ക്കുന്നതും പതിവ് കാഴ്ച്ചയാണ്.പൊതുനിരത്തില് വലിച്ചെറിയുന്ന മത്സ്യ മാംസാവശിഷ്ടങ്ങളും തെരുവ് നായകളുടെ വര്ധനവിന് കാരണമാകുന്നു. ആളൊഴിഞ്ഞ പൊന്തക്കാടുകളും കെട്ടിടങ്ങളുമാണ് ഇത്തരത്തില് അലഞ്ഞു തിരിയുന്ന നായകള് താവളമാക്കിയിരിക്കുന്നത്. റോഡിലെ വെളിച്ചകുറവും നായശല്ല്യം രൂക്ഷമാക്കുന്നു. തെരുവ് നായ ശല്യം രൂക്ഷമായിട്ടും അധികൃതര് യാതൊരുവിധ നടപടിയും സ്വീകരിച്ചിട്ടില്ലെന്നും നാട്ടുകാര് ആരോപിക്കുന്നു. ഇത്തരത്തില് ടൗണില് അലഞ്ഞുതിരിഞ്ഞു നടക്കുന്ന നായ്ക്കളെ ആരോഗ്യ വിഭാഗത്തിന്റെ മേല്നോട്ടത്തില് പിടികൂടി സംരക്ഷണ കേന്ദ്രത്തിലെത്തിക്കണമെന്നാണ് നാട്ടുകാരുടെ ആവശ്യം.